‘เจริญ’ผงาดบุกอาเซียน
ทุ่มลงทุน4พันล.ปักธงเวียดนาม บิ๊กสุดผลิตแก้ว
7 ก.พ. 2555

ทุ่มลงทุน4พันล.ปักธงเวียดนาม บิ๊กสุดผลิตแก้ว
“เจริญ สิริวัฒนภักดี” ผงาดเป็นพี่ใหญ่อาเซียนรับมือเปิดเสรี ปูฐานลงทุน 4,000 ล้าน ยึดหัวหาดเวียดนาม จับมือโอไอสร้างโรงงานแก้ว 1,500 ล้าน
นายเจริญ สิริวัฒนภักดี ประธานกรรมการ บริษัท เบอร์ลี่ ยุคเกอร์ (BJC) เปิดเผยว่า กลุ่มบริษัทจะขยายฐานการลงทุนเพื่อรองรับการเปิดเสรีเอเชียตะวันออกเฉียงใต้ โดยจะให้ความสำคัญกับประเทศเวียดนามเป็นอันดับแรกและพม่ารองลงมา เนื่องจากเศรษฐกิจมีอัตราการเติบโตสูงมีโอกาสในการแข่งขัน 
อีกทั้ง รูปแบบการลงทุนจะเน้นการจับมือกับพันธมิตรเข้าไปร่วมลงทุน เพื่อเสริมศักยภาพซึ่งกันและกัน ล่าสุดได้ร่วมกับบริษัท โอเวนส์ อิลลินอยส์ กลาส (โอไอ) รวมทั้งบริษัท ไซง่อน เบียร์ แอลกอฮอลล์เบฟเวอร์เรจ (ซาเบโก) เปิดโรงงานโอไอบีเจซีเวียดนาม กลาส เพื่อผลบรรจุภัณฑ์แก้ว ทำให้กลุ่ม BJC เป็นผลิตรายใหญ่สุดในเอเชียตะวันออกเฉียงใต้แต่ก็ยังมีนโยบายชัดเจนว่าจะใช้ประเทศไทยเป็นฐานการผลิตสำคัญ 
อย่างไรก็ตาม จะไม่เน้นการเข้าไปครอบงำกิจการ (เทกโอเวอร์) แต่จะเป็นลักษณะของการสร้างพันธมิตรมากกว่า 
“พม่าน่าสนใจหลังเปิดประเทศ เรากำลังศึกษาอยู่ อาจจะเป็นโรงแก้ว ส่วนประเทศอื่นๆ มาเลเซียก็มีโรงแก้วแล้ว การเจาะตลาดอาเซียนเพื่อจะสร้างแบรนด์ไทยให้เป็นที่รู้จักในวงกว้าง และสินค้าของเราเป็นกลุ่มอุปโภคบริโภค ซึ่งเราจะเน้นกำไรน้อยแต่มั่นคง สร้างประโยชน์ให้กับประเทศที่เข้าไปลงทุนด้วย” นายเจริญ กล่าว
ปัจจุบัน ทางกลุ่มมีความพร้อมที่จะรับมือการเปิดเสรีและมองว่าผู้ประกอบการไทยส่วนใหญ่ก็แข็งแกร่งมากพอ มีทรัพยากร มีพื้นที่เกษตรมากพอที่จะพัฒนาให้เกิดประโยชน์ 
“คนไทยก็คล้ายกับการแข่งขันฟุตบอล ยิ่งมีการแข่งขันมากก็จะมีการตื่นตัว ขวนขวาย ถ้าไม่มีใครมาก็จะเหนื่อยหน่าย เฉยชา ทะนงตัว บริษัทเราก็แปลกใครทำอะไรเราก็ทำ เหมือนเรือแจว เรือจ้าง ไม่ได้มุ่งหวังมาขุดกำไร แต่มาเพื่อช่วยเหลือ เข้ามาเสริมทัพเพื่อกระจายการค้า การลงทุน เค้าได้เราก็ได้ โดยในเวียดนามเราใช้ไทยคอร์ป เป็นฐานการกระจายสินค้าให้กับกลุ่ม รวมทั้งผู้ผลิตรายอื่น”
นายอัศวิน เตชะเจริญวิกุล กรรมการผู้จัดการใหญ่ BJC เปิดเผยว่า กลุ่มฯ จะขยายฐานลงทุนกว่า 4,000 ล้านบาท ในภูมิภาคเอเชียตะวันออกเฉียงใต้โดยเฉพาะอินโดจีนและมาเลเซีย
สำหรับโรงงานผลิตบรรจุภัณฑ์แก้วแห่งใหม่นี้ ลงทุนประมาณ 1,500 ล้านบาท มีกำลังการผลิตบรรจุภัณฑ์แก้วคุณภาพสูงได้ 7.5 หมื่นตันต่อปี ซึ่งมีสัดส่วนการลงทุน BJC 35% ซาเบโก 30% และโอไอ 35% ซึ่งเป็นพันธมิตรระดับโลก 
นายอัศวิน กล่าวว่า การเปิดโรงงานแห่งใหม่นี้จะทำรากฐานธุรกิจในเวียดนามของบริษัทแข็งแกร่งยิ่งขึ้น นับตั้งแต่ได้เริ่มลงทุนบริษัท ไทยคอร์ป ซึ่งเป็นบริษัทกระจายสินค้าถือหุ้น 75% โรงงานกระดาษทิชชู 100% และร่วมทุนกับผู้ผลิตกระป๋องรายใหญ่ของโลกตั้งโรงงานผลิตกระป๋องอะลูมิเนียม สัดส่วน 53%